Geen Mei-salaris vir Denel se werkersWerknemers by Denel gaan einde Mei geen salarisse ontvang nie. Danie du Toit, Denel se uitvoerende hoof, sê die wêreldwye ekonomiese situasie wat deur die Covid-19-pandemie veroorsaak is, het ŉ beduidende uitwerking op die wapenvervaardiger se finansies en likiditeit gehad. Die ekonomiese skokke kom boonop op ŉ tyd wat die maatskappy besig is met die inwerkingstelling van ŉ verreikende omkeerplan om Denel ná jarelange wanbestuur en staatskaping weer te stabiliseer. “Ons likiditeit is onder geweldige druk en ons moet ingrypende maatreëls instel om die maatskappy te red,” het Du Toit gesê. “Dit is uiters ongelukkig dat ons nie salarisse dié maand sal kan betaal nie, maar ons het geen ander keuse nie.” Du Toit sê die vooruitsig vir Junie en Julie se salarisse lyk ook nie goed nie en ŉ besluit daaroor sal later geneem word. Denel sê hy is intussen in gesprek met die regering om ŉ oplossing vir die jongste krisis te kry. Volgens Du Toit het Denel reeds maatreëls getref om sake by die wapenvervaardiger om te keer en sy geldsake ŉ hupstoot te gee. Daar is van nie-kernbates ontslae geraak en bedryfskoste is reeds met sowat R1 miljard verminder. Hy sê die maatskappy het nie die uitwerking van Covid-19 vrygespring nie en het maar pas begin om sowat 30% van sy werkmag weer in diens te stel. Sowat 19% van werkers werk van die huis af. Die ander 51% kan glad nie werk nie en kom op ŉ tydstip wat die maatskappy al sy hulpbronne benodig. Internasionale afsondering het Denel se buitelandse vennote en verskaffers boonop gedwing om self stappe te doen om hul kontantvloei te beskerm – maar dit het beteken Denel word nou verder in die rooi gedruk. Du Toit sê die maatskappy doen intussen alles moontlik om die uitwerking op sy werkers te verminder. Hy hoop om minstens ŉ gedeelte van hul salarisse in ŉ stadium te betaal. Helgard Cronjé, Solidariteit se koördineerder vir die verdediging- en lugvaartsektor, sê vakbonde het Vrydag met Denel vergader en is toe ingelig dat die onderneming se geldsake beroerd is. Maandag het Denel aan die vakbonde bevestig dat hy bloot nie genoeg geld het om salarisse te betaal nie. Cronjé sê sommige projekte is afgehandel en is gereed om verskeep te word, maar weens die staat van algehele afsondering en die bepalings wat tans geld kon geen uitvoerpermitte daarvoor nog bekom word nie. Denel kan in dié stadium dus bykans geen inkomste genereer nie. Cronjé sê die kostebesparingsmaatreëls wat werkers voorgelê het, gaan ook nie op die korttermyn enige uitwerking op Denel se benarde finansiële situasie hê nie. Cronjé sê Denel het ingestem om ŉ brief aan werkers te verskaf waarin hy sê die betrokke werker ontvang vandeesmaand geen salaris nie. “Dit is ŉ baie moeilike situasie. Ons het gevra vir die briewe sodat mense minstens kan vra vir betalingsverlof.” Solidariteit sê Denel is nie eiehandig verantwoordelik vir die huidige benarde situasie nie en dat die afsonderingstydperk moontlik die laaste spyker in die doodskis was. Cronjé sê hulle ondersoek intussen ook alle moontlikhede om werkers te help. Die minister van finansies, Tito Mboweni, het vroeër vandeesmaand gesê hy is nie ten gunste daarvan om enige verdere belastingbetalersgeld aan wanfunksionele staatsbeheerde ondernemings te bestee nie. Mboweni het Denel egter by name hiervan uitgesluit weens die onderneming se potensiaal om buitelandse valuta te verdien. Denel se verliese het teen die 2018-’19-boekjaar tot R1,7 miljard gegroei en in Augustus verlede jaar het hy ŉ reddingsboei van nagenoeg R1,8 miljard van die tesourie gekry om te voorkom dat die maatskappy heeltemal ondergaan. Dit was sowat R1 miljard minder as waarvoor die wapenvervaardiger gevra het. In Junie en Julie verlede jaar het Denel ook gesukkel om ŉ gedeelte van sy werkers se salarisse te betaal. ŉ Maand later het die hooggeregshof in Pretoria ná ŉ dringende aansoek van Solidariteit Denel beveel om dringend werkers se werkloosheidsversekering en belastingaftrekkings oor te betaal.